# Ra Gerusalemme deliverâ/Canto VIII.

Canto VIII. ../Canto VII. ../Canto IX. IncludiIntestazione 27 maggio 2014 75% Da definire
Ra Gerusalemme deliverâ Autori vari 1755 CC BY-SA 3.0 GFDL Indice:Ra Gerusalemme deliverâ.pdf //it.wikisource.org/w/index.php?title=Ra_Gerusalemme_deliver%C3%A2/Canto_VIII.&oldid=- 20160303153521 //it.wikisource.org/w/index.php?title=Ra_Gerusalemme_deliver%C3%A2/Canto_VIII.&oldid=- 20160303153521
CANTO VIII.
Tradûto in Lengua Zeneize
DA RO SIG. PAOLO TOSO
ARGUMENTO.
Conta a Gofredo dro Signor Daneise, Ro Valô primma un messo, e poi ra morte. Credendo ri Italien re cose inteìse, Stimman morto ro sò Rinardo forte. E a ro furô, che in lô ra Furia aççeìse, Pin de raggia, e venin arvan re porte Contro Buglion, che con ra voxe appeña Fíto dri sollevæ l'impeto o freña.
1 Zà dri lampi, e dri troin ra gran tempæsta Con ro mollâ dri venti era finîa, E zà l'Arba in camixa bella læsta Da ro Levante se vedeiva uscîa; Ma chi aveiva mesciaoù tutta sta pæsta De lasciâra così no se sentîa, Anzi Astagor dri Diavi ro ciù feo Sprangò a Aletto so Sœù sto sò pensieo.
2 Æto visto chi ven? (e zà che o ven Noî no poëmmo impedì ra sò vegnûa) Sto chi, ch'e scappaoù vivo da re moen Dro nostro defensò per sò ventûa, Se dro sò Duxe a raccontâ ne ven E dri compagni sœù ra sciorte dûa, Temmo, che torna, a ro sò dî, se ciamme Rinardo quello brutto figgioramme.
3 Comme o meñe re moen, ti n'hæ re prœuve Onde bezœugna oppoñe e forza, e inganno: Và int'ri Franchi ti assì, e quelle nœuve Che o ghe darà convertile in sò danno: Fà che int're tutti odio, e venin se mœuve E che ro campo vagghe a ro malanno: Metti ra confusion a ciu non posso In tri Cappi, int'ri fanti zù a bordosso.
4 A sarà da tò pari, e sta spaccata Davanti a Belzebù zà ti n'hæ fæto. Così o ghe dixe, e per sta spampanata Questa Furia s'impegna o fá de fæto. Intanto int'ri Crestien fava l'intrata Quello, che zà segnaoù de sorva è stæto, E ghe dixe, Mostræme in cortesia Ro Generá de questa Fantaria.
5 Molti in spræscia a Gofredo ro portan Curiosi dro piaxeì de poeì sentîo. Lê fæto un bell'inchin, vorræ ra man, Che mette Babilonia a mâ partîo Baxâ: poi dixe: Voî che ciù lontan Sparzeì ra vostra famma, che mi dîo No porreiva, uña nœuva sentireì Che çærto ve farà gran despiaxeì,
6 Sveno, Figgio dro Ræ Danimarcheise, E ch'era ro baston dra sò veggiezza, De segujte compagno a re tò impreise Per Gexù zà comenze, ebbe vaghezza. Non fatighe, o perighi, o re sorpreise, Non l'affezion dro Regno, o ra ricchezza, Nè compassion dro Poære ebban ro vanto, Che lê se refreidasse o tanto, o quanto.
7 Ro spinzeìva uña vœuggia a imprende l'arte Lê assì dra guerra fatigosa, e dura Da ti meistro sì bravo, anzi zà in parte Se vergœugnava dra sò vitta oscura, In sentî de Rinardo in ogni parte Ancon figgiœu ra famma zà matura. Ma ciù che âtro ro mosse a sto partîo, Non dro mondo, ra gloria dro sò Dio.
8 Lasciaoù lì tutto, e fæta de sò gusto Presto ra çærnia dri compagni, in fretta A ra primma çittæ de Traccia giusto S'incamminò correndo â maledetta. Lì allôgio ghe dè ro Grego Augusto, E gh'arrivò in tò nomme ro Stafetta, Che ra nœuva portò comme zà preisa Foisse Antiochia, e comme poi defeisa.
9 Contro ro Persian, ro quæ con tanti All'assedio contro de voî se mosse, Che pareìva, che d'arme, e d'abitanti Ro sò gran Regno despacciaoù se fosse: De ti ghe disse; e poi tirò ciù avanti Parlando dri âtri, e comme pœu invogiosse A ra fuga Rinardo, e finalmente Cose de bello o fe tra questa gente.
10 O disse infin, che zà ro Campo Franco Vegniva a dá l'assâto a queste Porte, E l'inviò, perchè o voresse a o manco De l'urtima vittoria êsse consorte. Questo parlâ a ro zovenetto fianco Dro fêo Garzon fù tá stimolo forte, Che un'ora ghe pá mille fra i Paghen Menâ ro ferro, e insanguiná re moen.
11 Sente ra sò viltæ rimproverâse Mentando ri âtri vanti, e se ne rode. Chi ro conseggia, o prega a voeì fermâse, O non ro cura ninte, o pù non l'ôde, De ninte temme in fœu, che non trováse Dri tò perighi a parte, e dra tò lode: Questo ghe pá ro sò pezo perigo, E tutti ri átri non ri stimma un figo.
12 Lê mæsmo ra sò sciorte e sponcia, e affretta Sciorte, che noî ne tira, e lê conduxe, Tanto che in ra partenza zà o s'impetta, Perchè tarda a vegnî ra primma luxe; E p'ra mêgio ra via ciù breve eletta Comme o ra stimma lê, ch'è nostro Duxe, Nè i passi ciù intrighæ, nè ri Paeisi Schivá gh'importa dri nemixi offeisi.
13 Uña famme da chen, camin da diavi Trovammo dappertutto, e dr'imboscate: Morti, o scappæ i nemixi, o fæti scciavi Fessimo a ro passaoù dre gran risate! E vistisi a re prœuve tanto bravi, Zà davimo a regatta in spampanate; Quando un giorno vexin ra Palestiña S'accampammo un pô stanchi, in pavariña.
14 Chì da re spie mandæ ne ven referto, Che d'arme un gran fracasso s'era inteìso, E un gran Campo vexin credeivan çerto, Visto ro fœugo in mille parti aççeiso. Ro nostro conduttô con viso averto Sentì questo sciù drîto in pê desteiso: Benchè molti ghe fun, che a tà novella Addosso ghe sâtò ra tarantella.
15 Poi disse: oh quâ mai noî vexiña avemmo Coroña o de martirio, o de vittoria! L'uña e l'átra de doe sperá noî poemmo, Perchè eguale è ro merito, e ra gloria. Questo Campo, Fræ cari, ove noî semmo Sarà Tempio sagraoù a ra memoria Dri nostri successoî, perchè se canti Re nostre sepolture, o pû ri vanti.
16 Così lê parla, e pœu destribuisce E re guardie, e ri uffizj, e re persoñe, Ro despœuggiâse a tutti proibisce, E lê mæsmo, nè men re arme depoñe. Era intre l'ora che ciù s'oscurisce Ra nœutte, e ch'ogni bestia se scantoñe, Quando se sente un ramadan, un crîo, Che fin da un sordo se saræ sentîo.
17 Se crîa, all'arme all'arme: e pe ro primmo Sveno se caccia a tutti ri átri avanti: Tutto sciamme int'ra cera noî ro vimmo, E portaoù da ro fœugo in un’instante: Ma zà semmo attacchæ, e se sentimmo Sforzæ da ro nemigo in tutti i canti. Emmo un bosco de spoæ che n'assequæran, E un mirion de saette ne sottæran.
18 In ra battaggia, che non è dro pari, Perchè son vinti contro ognun de noî, Molti inciaghæ dri mæsmi, e morti vari Son lì a taston da sti chen traditoî, E son pû tanti, che a vorreì contâri All'oscuro saræn tanti nescioî: Crœuve ra nœutte ri gran danni, e crœuve Dra nostra varentixe anche re prœuve.
19 Ma ciù de tutti Sveno ærze ra fronte In mœuo così, che ognun ben veì ro pœu, E chi ro mira, vedde comme o ponte Re moen, ro ferro, e tanto ciù ro cœu: De sangue un sciumme, e de strateìsi un mõte, Fosso attorno ghe fan, ghe fan un mœu, E dove lê se bœutta pâ che o porte Ro spavento int'ra cera, in man ra morte.
22 Disse, e allegro me creddo dra vexiña Morte così int'ro cœu, comme int'ra cera, Contro quella canaggia berettiña Se buttò infuriaoù de tá manera, Che arma non sostegniva, benchè fiña E ancon fæta dro diavo int'ra braxera: Ri colpi con ri quæ ro campo allaga Sebben ro corpo o l'ha tutto uña ciaga.
23 Ra vitta nò, ma ra virtù sostenta Quello scheletro indomito, e feroçe, Per battise con lê chi s'appresenta O te ro sbriga senza tante cose. Quand'eccate, che in furia se gh'aventa Un Gigante, che ha moro e guardo attroçe E dopo longa, e sanguinosa guerra Con l'aggiutto de molti infin l'atterra.
24 Cazze ro Garzon forte (ah caxo amaro) Nè gh'è tra noî, chi vendicá ro posse. Voî ciammo in testimonio, o dro mæ caro Signor, sangue ben sparso, e voî sœu osse, Che non foî mi tanto dra vitta avaro, Nè schiveì ferro, nè schiveì percosse; E se lasciù fosse piaxûo che mie Ghe restasse, ro meriteì mi assie.
25 Sotto ri morti, solo ero ancon vivo Forsi nisciun ghe fu, chi ghe pensasse; Nè ri nemixi, zà de' sensi privo, Dî posso, onde ro diavo fe i ficcasse;$^{[sic]}$ Ma mentre un pô ciù in forze me sentivo, E che a veî mêgio zà mi començasse, Me parve nœutte, e lì in quello barlumme, Da lontan se m'offerse un pô de lumme.
26 Non restava in mi ciù tanto vigô Da poeì vedde re cose così presto, Ma comme vedde, veivo mi lantô, Chi resta da ro sœunno ancora pesto, E dre mæ ciaghe averte ro bruxô Zà comenzava a fâseme molesto, Che ro freido dra nœutte l'innaspriva A çe scoverto, e sciù ra terra viva.
27 A poco a poco s'accostava intanto Ro lumme, e sento un tacito bisbiggio, Chi s'avvexiña, e se me mette a canto. Per mêgio veì ra vista m'assotiggio, E incappotæ doî veddo in neigro manto Ch'avæn doî lummi, e sento dîme: O figgio, Confida in ro Segnô, chi pœu ben tutto, E porze a chi ro prega un pronto aggiutto.
28 Così o me dixe, e poi ra santa man Tutta sorve ra testa me desteise, E barbottò con son devoto, e cian Voxe poco capîe, e manco inteise. Stà sciù, poi disse, e mi zà lesto, e san M'ærzo, e no sento re sofferte offeise, Miracolo, mi crîo, anzi zà sento Nœuva forza vegnîme in un momento.
29 Incantaoù mi ri miro, e credde apeña L'añima spaventâ ro çerto, e vero, Onde un de lô me disse, a questa meña Ancon pœu dubitâ ro tò pensiero? De carne l'è sto corpo chi ne meña Gexù servimmo, e questo mondo un zero Con tutto ro sò fasto noî stimemmo, E Romitti in sti boschi noî vivemmo.
30 Per sò ministro a tò salute eletto M'ha ro Segnô, che sorve tutti regna, Che s'operâ sì portentoso effetto, Per mêzo così debole non sdegna, Nè men vorrà, che reste chì negletto Un corpo che zà fu d'alma sì degna, Ro quâ se dè tutto luxente, e adorno Immortale con lê riunîse un giorno.
31 Diggo de Sven ro corpo, che fratanto Se metterà in sepolcro assæ deçente, Ro quæ per sempre comme lœugo santo Sarà onoraoù da ra futura gente. Ma ærzi ri œuggi a re stelle, e mira intanto Sprandî là quella comme un sô luxente, Che con ri vivi raggi aoura se posa Dove ro Duxe tò giusto reposa.
32 Veddo lantô, che da ra bella luxe Dro Sô notturno uña striscia descende, Che apponto sciù ro corpo drò mæ Duxe, Comme uña penellâ se ghe destende, E sorve lê tâ lumme, e tanta luxe Spande, ch'ogni sò ciaga ne resplende: E subito da mi se raffigura De quelli chen tra l'orrida mestura.
33 Boccûo non zà, ma comme o costumava D'aveì verso re stelle re sò mire Con ra cera voltâ ro çê guardava, Comme un, che sempre a quello lœugo aspire: Con ra drîta armâ ancon lì in atto stava De chi vendetta, e stragi, e morte spire, Con l'âtra sciù ro pêto ben pentîo Demandava umiliaoù perdon a Dio.
34 Mentre lavo re ciaghe con ro pianto Nè sfœugo ro rancô, chi m'addolora, Ra man serrâ gh'arvì ro vêgio santo, E ro ferro impugnaoù piggiaoughe allora, Questa, che ancœu, me disse, ha sparso tanto Sangue nemigo, e n'è grondante ancora E' lamma Damaschiña, nè s'attrœuva Atra spâ, chi ghe posse stâ a ra prœuva.
35 Onde piaxe lasciù, che, se invidiosa Da sò patron ra leva aoura ra morte, Non reste in questa parte così oziosa, Ma de man passe in man valente, e forte, Che senza dâghe mai paxe, ni posa, L'use a sò tempo con ciù mêgio sorte E con lê fasse, perchè a lê ghe spetta De l'uccisô de Sven l'aspra vendetta.
36 Soliman steìse Sveno, e Soliman Per sta spâ mæsma ha da restâ strateiso. Piggiara, e và là dove ro Crestian Campo s'attrœuva a quell'assedio inteìso, Nè temmi ciù, che andando sì lontan Per stradda ro camin te sæ conteìso, Che l'assegurerà per ogni banda Ra forte man de chi fin là te manda.
37 Onde lê vœu, che da sta voxe viva, Che sola in tì sarvò, se manifesti Ra forza, ra pietæ, che se scroviva In ro tò Duxe, e che sempre vedesti, Perchè a mette sciù ri arme in prospettiva Ra Croxe a questo esempio ognun s'appresti; Ed aoura, e doppo un longo corso d'anni Per conseguî ro mæsmo ognun s'affanni.
38 Saveì solo te resta, chi sæ quello, Che l'erede sarà de questa spâ, Questo è Rinardo, a ro quæ de cappello Tutti se tran ri bravi dell'armâ. Dagghera, e digghe che con sto cotello Ro çê, e ro mondo o l'ha da vendicâ. Mentre, che a ro sò dî mi staggo attento, Resteì stordîo per un nœuvo portento.
39 Che là dove ro morto se vedeiva Un gran sepolcro apparve a un batti d'œuggio, Che de dentro sepolto o se l'aveiva, Senza saveì cose se sæ st'imbrœuggio, E da breve inscrizion se comprendeiva Ro sò nomme, e virtù, e mentre vœuggio Tutto veì, tutto lêze, e che staccâ Non me sò da sta vista così amâ,
40 Senti, ro vêgio disse: Chi nascoso Starà ro corpo a ri sœu amixi a canto, Mentre, amando sciù in çê d'un ben glorioso, Gôvan ri spirti dell'eterno canto. Ma aoura zœumoæ l'è tempo de reposo Che ri compagni assæ ti hæ ciento: intanto Ti allogeræ da mi, finchè a ro viaggio Te sveggie de doman ro nœuvo raggio.
41 O me portò da pœu per çærta liggia Da fâme çento votte derruâ; Ma finalmente doppo qualche miggia, Intrammo intr'uña grotta assæ scavâ. Con ro compagno, e senz'âtra famiggia, Che d'Orsi, e Lovi, chì o sole abitâ, Senza temme nisciun, che ra defeisa L'innoçenza ghe fa da ra sorpreisa.
42 Do'træ castagne, e un bon letto de paggia L'appetitto, e ro sœunno me levan; Ma quando da ri monti zà se straggia L'arba, e d'in çê re stelle se ne van, Pregando i doî Ermitti, uña battaggia De pugni sciù ro pêto comenzan: Da ro bon vêgio pœu me liçenzeì, E chì, dove o me disse, me porteì.
43 Chì finì ro Todesco, e ghe respose O bon Gofredo: O amigo a mi ti porti, E a ro mæ Campo nœuve dolorose, Onde è giusto, che tutto o se sconforti, Poichè sì fito son ste valorose Truppe, e ri nostri amixi cari morti, E ro tò Duxe comme un lampo apponto, L'è comparso e sparîo solo in un ponto.
44 Ma che diggo? Sta morte, e questo scempio E' ciù feliçe assæ d'ogni vittoria, Nè mai Romma l'ha dæto un pari exempio A sto trionfo in ro forte dra sò boria. Zà lô dro çê in ro luminoso Tempio Son coronæ d'uña immortale gloria, E me creddo che ognun dre belle ciaghe Faççe a tutti bombæra, e se n'appaghe.
45 Ma tì, che a re fatighe, e a ri contrasti In ra milizia ancon resti dro mondo, Dri sò trionfi devi quanto basti Gustâne, e fâne ro tò cœu giocondo: E perchè de Rinardo zà çercasti, Sacci che aoura lontan l'è vagabondo, Nè primma che ne vêgnen çærte nœuve, De trovâlo conven dâghe re prœuve.
46 Questo sò raxonâ, tra quella gente De Rinardo l'amô sveggia, e renœuva, E dixan: Ah meschin, che a ro presente Fra' Turchi abbandonaoù forse o s'attrœuva: Nè gh'è çærto nisciun, chi no ramente A ro Dano dro mæsmo quarche prœuva, E con sò maraveggia ad uña ad uña Tutte re sò prodesse se mensuña
47 Ma quando dro Garzon ra rimembranza Aveiva ri cœu tutti intenerîi, Ecco molti tornæ, che per usanza Eran là intorno a foraggiâ sciortîi. Portavan questi seigo in abbondanza Strœuppe de crave, vacche, e bœu rapîi, E ancon dro gran, benchè pochetto, e stramme Per pasce dri Cavalli ra gran famme.
48 Questi d'uña desgrazia dolorosa Portan ro segno in apparenza çærto: Rotta dro bon Rinardo, e sanguinosa Ra sopraveste, e l'âtro arneize aværto. Dappertutto se sparse d'esta cosa Un confuso rumô, vario, ed inçærto; Chi demanda re nœuve, e chi osservâ Vœu dro Garzon ra roba strapazzâ.
49 Vedde, e conosce ben ra mole immensa Dro grande usbergo, e ro sprandî dro lumme, Vedde l'ôxello, che a ro Sô comença Provâ ri figgi, e non se fîa a re ciumme: Arme, che in guerra pe re primme, e sença Nisciun contrasto vedde ha per costumme, E aoura con sdegno insemme, e con pietæ Re mira in terra rotte, e insanguinæ.
50 Mentre fremme ro campo, e ra caxon De questa morte chì varia se stimma, Fe Aliprando ciamâ ro pio Buglion, Che ra preìsa condûta ha poco primma, Ommo onesto, e capaçe de raxon, E che de tutti s'ha guâgnaoù ra stimma: Dimme, ghe dixe, senza ninte asconde, Comme hæto avûo tutte quest'arme, e d'onde?
51 Ghe respose lantô: De chì lontan Quanto un’ommo andereiva in doe giornæ, Sciù ri confin de Gaza in poco cian Serraoù da monti, e fœu de stradda assæ, Dove tra sêze scorre un lento rian, Chi descende da quelle sommitæ, Questo, pe re gran maccie ombroso, e folto, E' un lœugo d'assassin da temme molto.
52 Stimando qualche Mandra, che ghe fosse Condûta a mangiâ l'ærba a quelle sponde, Se vidde sciù quell'ærbe tutte rosse De sangue, un ommo morto appresso re onde. A re arme, e a quelle insegne ognun se mosse, Che tutti conoscèn tuttochè immonde: Mi m'accosteì per poeì scrovîlo in cera, Ma viddi che ra testa lì non gh'era.
53 Ro corpo, che ra drîta man n'aveiva, Tutto era trapassaoù da re stocchæ, Chì l'ælmo in tærra vœuo, là se vedeìva Un'Aquila con re are spalanchæ. Mentre çærco de veì se mi poëìva Saveì quarcosa de sta novitæ; M'accorzo d'un garzon, che de spavento, Vistine noî, scappò comme ro scento.
54 Fu arrestaoù non ostante, e a ra demanda, Che subbito ghe feì lê me respose, Che o vì ro giorno avanti da uña banda Dro bosco uscî dra gente, onde o s'ascose, Che un portava uña testa veneranda Pe re sò trezze bionde e sanguinose, Ra quæ ghe parve in rimirâla attento D'un zovenetto, e senza barba in mento.
55 E che dappœu ro mæsmo o ra fasciò In un mandillo da l'arçon pendente. O disse ascì, che all'abito o stimò Che foissan Cavagei de nostra gente; Despœuggiâ feì ro corpo, e me restò Tâ dorô, che no ciansi longamente, E piggiæ re arme, detti l'incombenza, Che interrâ o se dovesse con deçenza.
56 Ma se chi creddo questo morto o foîse, Atro sepolcro e pompa ghe conven. Con questo ebbe liçenza de partîse Perchè de dî de ciù no ghe soven. Goffredo in tre patturnie a insospettîse Comença, ma sciù chi non sà nè men; Pù con çærti indizj o vœu scrovî, Chi sæ sto morto, e chi ro fè morî.
57 Intanto se fe nœutte, e se crovivan Zà de neigro dro çê ri campi immensi; E ro sœunno, e ro vin zà sepellivan Re fatighe dri ommi e ri sò sensi, Da tì solo Argillan no se sentivan Ri gusti dro dormî, ma sûi, e pensi Tutta ra nœutte a çentomirie imbrœuggi, Che t'avveleñan senza strenze ri œuggi.
58 Sto chi læsto de man, de lengua ardîo, E per tacâ dre lite un brutto arneize Nascè vexin ro Tronto, e fù nudrîo De sdegno, e d'odio in mêzo a re conteise, Infin tante o ne fé, che o fù bandîo, Tutto impendo de sangue, e de sorpreise, Sinchè o vêgne nell'Asia a guerrezâ, E pe ro sò valô se fé stimâ.
59 Stanco de remescià sciù l'arba o ciuse Ri œuggi, nè zà fu sœunno soave, Ma fu stupô, che Aletto ghe trasfuse, Comme quello dra morte, orrendo e grave, Re interne sò virtù restán deluse E dormendo ghe pâ, che ciù o s'aggrave, Perchè l'infame Furia gh'appresenta Orride, e brutte larve, e ro sgomenta.
60 Un gran busto ghe mostra ra sguandriña, Chi è senza ra man drîta, e senza testa, Sosten ra testa con ra sò manciña Tutta brutta de sangue, e tutta pesta, Spira, e parla, e parlando ghe cammiña Da ra bocca ro sangue che l'appesta, Fuzzi Argillan, non veddi zà ro giorno, Fuzzi sto can de Duxe, e sto contorno.
61 Chi da ro fêo Gofredo, e da ra frode Chi me tradì voî amixi ve defende? Ro fellon de venin tutto o se rode E a finîve voî assì solo o l'attende; Pû se questa tò man a degna lode Aspira, e ben ra sò virtù comprende, Fermate, no fuzzî, ma con sò danno Me soddisfe, morendo, ro Tiranno.
62 Sarò con ti ombra de ferro, e d'ira Ministra, e t'armerò ro cœu, e re moen: Così ghe parla, e in sto parlâ ghe spira Pin de furô nœuvo coraggio in sen. S'addescia in fin, e spaventaoù se zira Con ri œuggi insci de raggia e de velen, E piggiæ re arme, con sprescia importuña Ri Sordatti d'Italia insemme aduña.
63 Ri aduña tutti là, dove in sospeiso Son ri arme de Rinardo, e in voxe allora Superba ra sò furia, e ro sò appreiso Affanno così o svolga, e se resciora: Dunque un poppolo indegno, chi ha preteiso Vive de filo che nè fede onora Nè raxon, che ne tratta d'esta meña Ne tegnirà lighæ chì a ra cadeña?
64 Chi pœu contâ ri torti, e ri malanni Ch'emmo in sett'anni con sto chi soffærto? Son tanti, e tali, che da chì à mill'anni Italia, e Romma cianzeran per çærto. Tancredi fu, che a proprie speise, e danni Conquistò ra Çiliçia a pêto aværto; Pû ro Franco ra gôve a tradimento, E con frode s'usurpa ro sò stento.
65 Dove poi ro bezœugno, o pû ro lœugo Vorreìva pronta man, añimo forte Fra noî soli quarcun tra ferro, e fœugo Se vè portáse a squæxi çærta morte; Ma quando l'è finîo ro brutto zœugo, Se dispensan re preise a ciûse porte, Noî stemmo a denti sciûti, e dri Françeisi Son ri trionfi, ri onoî, ri lœughi preisi.
66 Tempo zà fu che gravi, e stravaganti Pareì ne poëìvan tutte queste offeise, L'orrendo oltraggio, e ciù de tutti quanti N'han fæto, leggerissime l'han reìse. Rinardo han morto, e con quelle dri santi Re lezze d'esto mondo han vilipeise: E ra terra non s'arve? e re vendette No ne fa ancon ro çê con re saette?
67 Rinardo han morto, chi fu scuddo, e lanza Dra nostra Fè, e no se ne fa vendetta? No se ne fa vendetta, e sì in sostanza L'han lasciaoù desterraoù lì sciù l'erbetta. Vorreì saveì chi son? ah che abbastanza L'è conosciûa sta gente maledetta! Chi no sà quanto a ro valô Latin Porte invidia Gofredo, e Baldoin?
68 Ma cose staggo a dî? Ro çê, mi zuro, Ro çê chi n'ode, e che ingannâ no posso, Sciù ro finî dra nœutte ro gran scuro Ro meschin me l'ho visto squæsi adosso In spettacolo, aimè, crudele, e duro, Chi me scrovì Gofredo fin all'osso, L'ho visto, e non fu sœunno, e che o me mire Ancon me pâ, che inanti o se m'azire.
69 Aoura che femmo noî? Dovrà ra man, Che de morte sì ingiusta è ancora immonda Rezzine sempre, o pù da lê lontan N'andemmo sin dove l'Eufrate inonda? Dove per tanti in così ameno cian Tante ville, e çittæ pasce, e feconda Gh'è assì per noî. Nostre saran, ro spero, Ne averemmo a spartì co i Franchi un zero.
70 Andemmo, e senza vendicâse reste Questo sangue glorioso, ed innoçente; Pù se voî avessi comme dovereste Uña ferma virtù costante, e ardente, Questa, che estinse, maledetta peste Ro veo carzœu de l'Italiaña gente, Con ra sò morte, e con ben giusta peña, Sareiva spegio a ri âtri d'esta meña.
71 Vorræ mì mæsmo, se quanto aoura o pœu L'alto vostro valô vorreî osasse, Che ancœu per questa man dentro ro cœu De questo traditô ra peña intrasse. Così digando, ciù infuriaoù che un bœu In ra sò stessa furia ognun se trasse. Arme arme, fremme ro maligno, e insemme Ra zoventù superba arme arme fremme.
72 Ra forte man Aletto fra lô gira, E dentr'i cœu fœugo e venin gh'infonde, Con ra pazzia, ra sæ dro sangue, e l'ira Sempre cresce con furia, e se trasfonde; E comme pæste se dilata, e aggira Fœu dro campo Italian, e se confonde Con ri Svizeri, e de là passa, e ancon Dri Ingreixi infetta tutta ra nazion.
73 Nè solo per sto caxo, e pe ro danno Che ne resente ognun, fa che se mœuve Sta gente, ma per zonta dro malanno Mesccian re antighe cause a queste nœuve, Ciamando ro Françeize empio e tiranno, Fan che l'antigo sdegno se renœuve E in superbe menaççe a piña bocca L'odio zà mandan fœura, che trabocca.
74 Comme quando ro broddo in tra pignatta Per troppo fœugo s'ingaluzza, e fumma, E non capindo in lê, dæta uña patta A ro covercio, và fœura ra scciumma: Frenâ non pœuran questa gente matta Quelli pochi che ancon ro vero allumma, E Tancredi, e Camillo eran lonten, Ghigærmo, e ri âtri in comandâ sovren.
75 All'arme corran zà preçpitoxi Confusi insemme ri añimi feroçi, E se sentan cantâ versi imperioxi Sediziose trombe in voxe atroçi: Che s'arme ro Buglion tutti ansioxi Crîan de chì, e de lì pedoin veloçi, E con ra lanza Baldoin fratanto Se gh'appresenta, e se ghe mette a canto.
76 Lê chi sente st'accusa, in çê se volta E comme o l'ha d'usanza a Dio ricorre: Segnô, che ra mæ man non sæ rivolta A fâ sangue çivî, dîve n'occorre: Squarçæ ro vello a questa gente stolta Che à st'indegno furô ri fa trascorre, E l'innoçenza mæ che conosceì Fæla a sto cieco mondo ancon saveì.
77 Così dîto: d'in çê se sente infuso Un câdo fra re veñe mai sentîo. Pin de fede, e vigô fœura dell'uso, Che se ghe spande in cera, e ghe dà brîo, Da ri sœu se ne ven d'intorno ciuso Contro ri promotoî de sto partîo, Ni perchè intorno o sente un gran fracasso D'arme, e menaççe, o ferma un pô ro passo.
78 Ha ra coraçça indosso, e uña gran veste Molto l'adorna fœura dro costumme, Ha re moen nûe, e in cera de celeste Maestæ ghe risplende un nœuvo lumme: Ærze ro scettro, lê solo con queste Arme quetâ quell'impeti presumme, Mostrando così a lô ra sò persoña, Con voxe ciù che d'ommo ghe raxoña:
79 Cose son ste menaççe, e sto sciaratto Ch'aoura mi sento d'arme? E chi ro mœuve? Così son respettaoù? forse per matto Son chi stimaoù dopo tante prœuve? Che gh'è ancon chi m'accuse a desbaratto De frode? e gh'è chi queste accuse apprœuve? Forse aspettæ che a supplicâ me dogge, E v'apporte raxoin, o m'inzenogge?
80 Veo non sarà: che tanta indegnitæ Non pœu ra terra dro mæ nomme intende. Me deve questo scettro, e re onoræ Memorie dra mæ vitta ben defende. Çedendo ra giustizia a ra pietæ Aoura fa, che ra peña se sospende, In grazia d'âtri quest'errô perdoño, E a ro vostro Rinardo ancon ve doño.
81 Con ro sò sangue ro comun difetto Lave solo Argillan chi n'è l'autô, Che per un leggerissimo sospetto Ha tiraoù ri âtri in ro sò proprio errô. Pareivan lampi e troin in ro sò aspetto, Mentre o parlava, de maestæ, e d'orrô, In moddo che Argillan sto smaragiasso Tremma a mirâro solo intro mostasso.
82 E ro volgo, che primma Rodomonte Se sentiva boggî tutto vendette, Che a ro ferro, e a ro fœugo così pronte Ebbe re moen, che ro furô ghe dette, Per vergœugna ha timô d'ærze ra fronte; E benchè pointo o taxe, e se remette, E lascia che Argillan, benchè tra mêzo De lô, per forza sæ condûto a vêzo.
83 Comme un lion, che ra superba testa Con muggito sbatteiva orrido, e fero, Se o vedde ro ministro chi l'arresta, Che zà fu domatô dro sò umô altero, Pœu ra sôma soffrî benchè molesta Dro giogo, e re minaççe, e anche l'impero, Nè ra coma, ri denti, e ri ungie ch'han In lô gran forza, insuperbî ro fan.
84 E' famma che se vidde in viso orrendo E con atto feroçe, e fulminante Un Angeo, che ro scuddo in man tegnendo In sò defeisa se ghe misse inante, E zirava ro ferro sì tremendo Che ancon tutto de sangue era grondante Sangue era forse de Çittæ, e de Regni Che dro çê provocan ri tardi sdegni.
85 Così ammortaoù ro fœugo, ognun depoñe Re arme, e con re arme ra mala intenzion, E ritorna Gofredo per despoñe Re nœuve impreise dentr'o padigion; Che assâtâ re muraggie za propoñe Fra doî, o treì giorni senza dilazion, E ri legni taggiæ revedde attento, Che in machine redûti fan spavento.
LIVERÆGA DRO CANTO VIII.